**Secetă**

*Marin Mihalache*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Peste ţarină vara ca un furnal

îşi aprinsese toate cuptoarele

şi limbile flăcărilor topeau

aripile păsărilor rătăcite în zbor.

Doar umbrele rămâneau desenate

în pulberea albă a drumurilor.

Visam lujeri de iederă uscată

căţărându-se precum flăcările

până la marginile cerului,

arbori chirciţi de noduri, arderi pe rug,

floarea secetei, floare galbenă de muşeţel,

coroană aprinsă de spini a soarelui

încununând creştetul pământului.

Ne spălam frunţile în râuri de sudoare

şi cu tălpi sângerânde cutreeram câmpia

toropită ca o dropie adormită pe cuib.

Treceam visători spre coline şi umbra

venea din ce în ce mai uşoara din urmă,

se evapora ca apa la fiecare adiere de vânt.

Spicele se aplecau in faţa noastră greoaie,

făceau mătănii până la talpa pământului

unde frânghii negre de furnici ameţite

sunau din surle şi trâmbiţe vestind

că peste câmpie se va năpusti

în curând dezlănţuită furtuna.

Ṣi totuşi ne era dor de drumuri.

Taina asta n-o pot şti decât peregrinii.

La marginea drumului pe o cruce de brad

cineva scrisese cu polen căzut de pe aripi de fluturi:

„Călătorule, amână-ţi plecarea!”

Copyright © 2017 Marin Mihalache